《登鸿山吊梁伯鸾》
元代·郑元祐

我以饥驱，爰求乐土。居近山麓，山名孔膴。问之父老，曰伯鸾父。

尝登兹山，览历平楚。因以名山，义匪誇诩。注意山栖，兹非其所。

敬吊夫子，愿嗣德音。隼栖择高，鱼游择深。夫子当时，五噫讴吟。

出都接浙，笑掷华簪。归隐杵臼，佣力是任。配谐德曜，雍雍鼓琴。

上窥羲轩，下混古今。以乐此心，俪古傲今。而我肱折，不知息心。

年登知命，尚浮尚沈。圣域缅邈，世途崎崟。矢从夫子，投迩深窅。

既齐物我，兼忘昏晓。万里非旷，一隙非小。毋曰昭昭，示人皦皦。

聊从兹逝，以谢胶扰。夫子不违，罔知适从。蝇附以骥，菟罥以松。

有薪朝炊，有稻夜砻。式依夫子，娱老考终。优哉悠哉，歌以相舂。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。